Rummenn yezhadurel

Ur rummenn ger, ur rummenn yezhadurel pe ur rummenn c'hramadegel zo ur rummad gerioù heñvel o natur, ma c'haller lakaat an eil e-lec'h egile.

Rummennoù yezhadurel
Da skouer
an anv-kadarn
ar raganv
an anv-gwan
ar ger-mell
ar verb
an adverb
an araogenn
ar stagelloù 
ar stagell-genurzhiañ
ar stagell-isurzhiañ
an estlammadell

Ur skouer : an anv-kadarn
Kemeromp ar skouer « Harzhal a ra ar c'hi », ha lakaomp gerioù all e-lec'h an anv « ki» .
 Harzhal a ra ar c'hazh. Harzhal a ra ar c'hangouroued. Harzhal a ra ar skubellenn. Harzhal a ra Napoleon XIV. Harzhal a ra ar C'hallaoued. Harzhal a ra ar stered.

Ar « c'hi », ar « c'hazh », ar « c'hangouroued », hag ar re all, a zo gerioù eus ar memes rummenn yezhadurel — an anv-kadarn, amañ —, ne vern pe gwirheñvel pe nann eo ar frazenn.

Dre vras e lavarer ec'h aparchant gerioù zo ouzh ar memes rummenn yezhadurel ma c'haller lakaat an eil e-lec'h egile en ur frazenn. Treuzkemmadur a vez graet eus se peurvuiañ.

 Anavezout ar rummenn yezhadurel 
En ur geriadur e vez merket e pe rummenn, pe rummennoù, yezhadurel emañ ar gerioù : gerioù zo a c'hall bezañ lakaet e meur a rummenn. E gwirionez eo an implij a ra natur ar ger hag a lavar e pe rummenn emañ. Kemeromp ar skouerioù-mañ :

gwall a zo 
 un anv-kadarn : ar gwall
 un adverb : n'eo ket gwall vat
mat/mad a zo 
 un anv-gwan : tud vat int
 un anv-kadarn : ar madoù
 un adverb : Labourit mat !
 un estlammadell : Mat ! 
kaoc'h zo
 un anv-kadarn :  un tamm kaoc'h 
 un estlammadell :  Kaoc'h ! 
debriñ zo
ur verb
un anv-kadarn : an debriñ hag an evañ. Se zo kaoz e komzer eus anv-verb e brezhoneg.
arabat zo
 un anv-gwan : Arabat eo mont er-maez!
lakaet adverb e geriadurioù zo (Geriadur Hemon-Huon) ha yezhadurioù zoken.

Rummennoù digor pe serr
Ar rummennoù a vez lâret int digor pe serr. Ur rummenn zo digor ma tegemer gerioù nevez, serr ma ne ra ket, pe ral a wech. Ar rummennoù digor a zo niverus ar gerioù enne, ar rummennoù serr zo kalz bihanoc'h. 
Er rummennoù digor e lakaer an anvioù-kadarn hag ar verboù (war-bouez ar verboù-skoazell, mar o lakaer en ur rummenn a-ziforc'h), anvioù-gwan, adverboù, hag estlammadelloù. 
Er rummennoù serr e lakaer an araogennoù, gerioù spisaat, stagelloù, raganvioù.

Rummad:Rummenn yezhadurel